# Siunnersuummut nassuiaatit

**Nassuiaatit nalinginnaasut**

1. **Aallaqqaasiut**

Tjenestemandit soraarnerussutisiaat pillugit soraarnerussutisiaqartitsinermik tamarmiusumik, utoqqalinersiat, tjenestemandit soraarnerussutisiaat aamma soraarnerussutisiaqalernissamut aaqqissuussinermut peqataasussaatitaanermik aaqqissuussineq pillugit malittarisassat ilanngullugit, immikkut ilisimasalinnik suleqatigiissitaliamik pilersitsisoqassasoq Naalakkersuisut aalajangiipput. Nunatsinni innuttaasut toqqissisimanartumik aningaasaqarnermilu pitsaasumik soraarnerussutisiaqarluni inuunissaat inuiaqatigiillu aningaasaqarnerisa oqimaaqatigiinnissaa qulakkeernissaat mianeralugit soraarnerussutisiaqartitsinermik imminut atasumik pilersitsinissaq pingaaruteqartoq Naalakkersuisut isumaqarput.

Ilaatigut soraarnerussutisiaqalernissamut aaqqissuussinermut peqataasussaatitaaneq pillugu soraarnerussutisiaqartitsinermi annertuumik aalajangiinnginnermi immikkut ilisimasallit sulinerisa inernerat Naalakkersuisut utaqqivaat. Kisianni soraarnerussutisiaqalernissamut aaqqissuussinermut peqataasussaatitaanermik aaqqiinissanik maannangaaq pisariaqartitsisoqartoq, Naalakkersuisut aalajangiipput.

Ilaatigut pineqarput skattekortini akileraarnerup procentianik qaffaanermik aaqqissuussineq ajorineqarajuttartoq, ilaatitullu tjenestemandit ileqqaartussaatitaanerisa annertussusia. Unamminartut ilaasa maannangaaq aaqqinniarlugit suliniuteqartoqarnissaannik pisariaqartitsisoqartoq Naalakkersuisut takusinnaavaat. Tamatuma saniatigut siunnersuutaavoq, akissarsiaqartunut ileqqaartussaatitaanermut procentip qaffasissusia 2025-tut qaffasissuseqarluni aalajangersarneqassasoq.

1. **Siunnersuummi immikkoortut pingaarnerit**

Soraarnerussutisiaqalernissamut aaqqissuussinermut peqataasussaatitaaneq pillugu Inatsisartut inatsisaanni § 2, imm. 1, nr. 1-4 aamma imm. 4 naapertorlugit, akissarsiat tjenestemandit soraarnerussutisiassaannik aalajangiinermut tunngaviuppata, ileqqaartussaatitaanermik naatsorsuinermi tjenestemandit akissarsiaat ilaanngillat.

Tjenestemandinut immikkut tapit akissarsiallu immikkoortorisinnaasaat allat, assersuutigalugit sulinerunermi akissarsiat, piareersimasuunermut tapit il.il., tjenestemandit soraarnerussutisiaasa naatsorsorneranni ilaanngillat, taamaammallu soraarnerussutisiaqalernissamut aaqqissuussinermut peqataasussaatitaaneq pillugu Inatsisartut inatsisaat malillugu ileqqaartussaatitaanermik naatsorsuinermi ilanngunneqassallutik.

Inatsisitigut inissisimaneq taanna naleqquttuusutut Naalakkersuisut isiginngilaat, taamaammallu imatut allannguisoqarnissaa siunnersuutigalugu, tjenestemandip tjenestemanditut atorfeqarnerminut atatillugu akissarsiai tamarmik pineqartup ileqqaartussaatitaaneranik naatsorsuinermi ilanngunneqassanngitsut. Tjenestemandi tjenestemanditut sulinermi ilaanngitsunik allanik isertitaqarpat, isertitat taakku suli ilanngunneqartussaassapput. Assersuutigalugu tassaasinnaapput siunnersuinermit imaluunniit tunisassiorfinnut tunisinermit isertitat.

Inatsimmi § 7, imm. 3-6-imi, aalajangersakkat malillugit innuttaasup ileqqaartussaatitaanii nammineerluni eqqortinngippagit ileqqaartussaatitaanerit eqqortinneqanngissimasinnaasut innuttaasup skattekortianut tapiliussatut imaluunniit akileraarutinut allagartap qaffanneratigut akilersinneqassapput.

Aaqqissuussineq taanna ukiut isertitaqarfinni 2026-mi 2027-milu atorunnaarsinneqassasoq Naalakkersuisut aalajangiipput, taamaalilluni akileraarutip procentiata imaluunniit akileraarutinut allagartap qaffanneratigut soraarnerussutisiaqalernissamut aaqqissuussinermut peqataasussaatitaanermut 1. januar 2026-mit akiliisitsisoqassanani. Akileraarutinik ingerlatsivik soraarnerussutisiassanik aaqqissuussinermi ilaqqaartussaatitaanermut eqqortinneqanngitsumut taamaallaat akiliisoqarnissaanik qinnuiviginnittussaammat Inatsisartut inatsisaannik siunnersuummi sunniutikinnerulersinneqassaaq. Naalakkersuisut taamaammat neriuutigaat immikkut ilisimasalinnik suleqatigiissitaliassaq aaqqiissummik sunniuteqartumik aammali atuuttumit annikinnerusumik akuliulluni aaqqiissuteqarnissamik siunnersuuteqassasoq.

Inatsit atuuttoq naapertorlugu akissarsiaqartumut ileqqaartussaanermik procenti imaappoq: 2023-mi 7 procent, 2024-mi 8 procent, 2025-mi 9 procent 2026-milu 10 procent.

Naalakkersuisut akissarsiaqartunut ileqqaartussaatitaanermut procentip qaffasissusia 2025-misut qaffasissuseqarnissaa aalajangersassallugu aalajangerput. Tamanna ileqqartussaanerup qaffasissusianik uninngatitsissaaq. Ileqqaartarneq inuit soraarninngorneranni qanoq qaffasitsigisumik pissarsiaqartarnerannik sunniuteqarpoq. Annikinnerusumik ileqqaartarneq innuttaasoq soraarninngornerani, inuussutissarsiorneranut sanilliullugu, annikinnermik isertitaqarneranik kinguneqarsinnaavoq.

Namminersorlutik inuussutissarsiortunut procentip qaffasissusia 2024-mit 6 procentiuvoq, tamannalu inatsisitigut annerpaaffissarivaa. Taamaammat procentip qaffasissusia inatsisissatut siunnersuummit sunnerneqanngilaq.

**3. Pisortanut aningaasaqarnikkut allaffissornikkullu kingunissai**

Siunnersuut Akileraartarnermi Aqutsisoqarfimmi IT-mi nalunaarsuiffinnik naleqqussaanermik kinguneqassaaq. Missingerneqarpoq tassunga aningaasartuutit 500.000 kr.-nit ikinnerussasut.

Tjenestemandinut atuutitinnginnerup annertusinera tjenestemandit soraarnerussutisiat soraarnerussutisiassanut nammineq ileqqaakkat annikinnerulertussaammata pisortanut aningaasaqarnikkut kinguneqassasoq ilimagineqarpoq. Tamassuma kinguneranik ilimagineqartariaqarpoq tjenestemandit amerlanerusut utoqqalinersianik annertunerusunik pissarsiaqarsinnaatitaassasut. Aningaasartuutaanerusussanik naatsorsuisoqarsinnaanikuunngilaq, kisianni tjenestemanditut atorfillit ikiliartormata aningaasartuutaanerusussat killeqassasut ilimagineqarpoq.

Ilimagineqarpoq skattekortinut tapiliussinikkut imaluunniit akileraarutinut allagartat qaffannerisigut ileqqaartussaatitaanernik eqqortinneqanngitsunik akiliisitsinissap atorunnaarsinnera pisussaaffinnik eqqortinneqanngitsunik nammineq soraarnerussutisiaqalernissamut aaqqissuussinermut akiliutit annertuumik ikilinerannik kinguneqassasoq.

Nalunaarsuiffik 1. Ileqqaartussaatitaanerit eqqortinneqanngitsut aamma skattekortikkut akiliisitsinerit, 2021-2023

|  |  |  |  |  |  |  |
| --- | --- | --- | --- | --- | --- | --- |
| **Isertitat akuttussusilerlugit -** | **Ileqqaartussaatitaanerit**  **eqqortinneqanngitsut, mio.kr.** | | | **Ileqqaartussaatitaanerit eqqortinneqanngitsut**  **akilersinneqartut,**  **mio.kr.** | | |
| **ileqqaarutissanut tunngaviit** | **2021** | **2022** | **2023** | **2021** | **2022** | **2023** |
| 125.000 - 174.999 kr. | 3,5 | 5,9 | 8,5 | 2,9 | 4,2 | 4,7 |
| 175.000 - 224.999 kr. | 7,0 | 11,0 | 16,0 | 5,9 | 8,2 | 7,4 |
| 225.000 - 299.999 kr. | 10,4 | 16,6 | 26,1 | 8,9 | 13,2 | 13,4 |
| 300.000 - 399.999 kr. | 12,7 | 23,3 | 33,1 | 10,6 | 18,6 | 18,2 |
| 400.000 - 499.999 kr. | 11,7 | 16,8 | 29,5 | 10,0 | 14,4 | 16,2 |
| 500.000 kr. qaangerlugillu | 33,3 | 53,6 | 85,4 | 24,1 | 38,8 | 43,9 |
| **Katillugit** | **78,6** | **127,2** | **198,6** | **62,4** | **97,4** | **103,8** |

Najoqqutaq: Akileraartarnermut aqutsisoqarfik.

Nalunaarsuiffik 1-imi ileqqaartussaatitaanerit eqqortinneqanngitsut katiterlugit aningaasanut skattekortinut tapiliussinikkut aamma akileraarutinut allagartat qaffannerisigut 2021-mit 2023-mut akilersinneqartunut sanilliunneqarput. Aningaasat isertitat akunnilernerisigut agguarneqarput. Nalunaarsuiffik 1-imi takuneqarsinnaavoq ilanngaaseereerluni ileqqaartussaatitaanerit eqqortinneqanngitsut 2023-p naanerani 198,6 mio. kr.-t missaannik annertussuseqartut.

Nalunaarsuiffik 2. 2023-mi ileqqaartussaatitaanerit eqqortinneqanngitsut, suiaassutsinut agguarlugit.

|  |  |  |  |  |
| --- | --- | --- | --- | --- |
| **Isertitat akuttussusilerlugit -** | **Inuit amerlassusaat** | | **Ileqqaartussaatitaanerit eqqortinneqanngitsut, mio.kr.** | |
| **Ileqqaarutissanut tunngaviit** | **Angutit** | **Arnat** | **Angutit** | **Arnat** |
| 125.000 - 174.999 kr. | 183 | 129 | 1,2 | 0,9 |
| 175.000 - 224.999 kr. | 506 | 228 | 5,0 | 2,3 |
| 225.000 - 299.999 kr. | 673 | 205 | 8,2 | 2,6 |
| 300.000 - 399.999 kr. | 740 | 155 | 10,5 | 2,3 |
| 400.000 - 499.999 kr. | 638 | 79 | 10,4 | 1,2 |
| 500.000 kr. qaangerlugillu | 1.130 | 189 | 29,6 | 4,4 |
| **Katillugit** | **3.870** | **985** | **64,9** | **13,6** |
| **Procentinngorlugit** | **80%** | **20%** | **83%** | **17%** |

Najoqqutaq: Akileraartarnermut Aqutsisoqarfik.

Nalunaarsuiffimmi 2-mi takutinneqarpoq pingaartumik angutit 2023-mi ileqqaartussaatitaanernik eqqortitsinngitsut 83 pct.-upput, kiisalu akiitsullit 80%-ii angutaallutik.

Nalunaarsuiffimmi 2-mi takutinneqarpoq ileqqaartussaatitaasuni eqqortinneqanngitsunik tamarmiusuni procentinngorneranni amerlasuuni angutit 300.000 kr.-t qaangerlugit isertitaqartut pineqartut.

Ileqqaartussaatitaanerit eqqortinneqanngitsut amerlinerat pineqartut soraarninngorpata nammineq soraarnerussutisiassanut aaqqissuussineranni imminnut pilersorsinnaanerat appasinnerulissammat utoqqalinersianut aningaasartuuteqarnerulernikkut takuneqarsinnaassaaq. Aningaasartuutaanerusussat tunngaviit pigineqartut tunngavigalugit naatsorsorneqarsinnaanngillat.

Soraarnerussutisiassanut ileqqaakkanut akiliutit ikilinerat nammineq atukkat piffissami sivikitsumi qaffannerannik kinguneqassaaq. Atuinerunermi soraarnerussutisiaqalernissamut ukioqalernermi atuinissamut periarfissat pilliutigalugit pissaaq. Qaffariaatsip annertussusissaanut innuttaasut soraarnerussutisiassaminik ileqqaakkaminnut qanoq annertutigisunik akiliinnginnerat apeqqutaassaaq

Soraarnerussutisiassanut aaqqissuussinernut akiliutit annikinnerunerat Kalaallit Nunaanni soraarnerussutisiassanut aaqqissuussinerit akiliisarnerit isertitat akileraaruserneqartussat naatsorsornerani soraarnerussutisiassanut aaqqissuussinernut akiliutit ilaat ilanngutinnginneqartussaatitaammata akileraarunilu ilanngaasiisinnaatitaasoqarmat, 2026-mi 2027-milu akileraarutinit isertitat qaffasinnerunerannik kinguneqarsinnaavoq. Kisianni siunissami soraarnerussutisiassanut akiliutit siunissami annikinnerunissaannik tamassumalu kingunernik akileraarutinut akiliutit annikinnerunerannik kinguneqassammat, akileraarnermut tunngavinnik siuartitsineq kisimi pineqarpoq. Kalaallit Nunaanni soraarnerussutisiassanut aaqqissuussinernut akiliutit qanoq annertutigisumik ikinnerulernissaat apeqqutaammat tamassuma annertussusissaa naatsorsorneqarsinnaanngilaq.

Soraarnerussutisiaqalernissamut aaqqissuussinermut peqataasussaatitaaneq pillugu malittarisassat nutaat ilimagineqarmat innuttaasut akileraarutinit ilanngaataasa qaffannissat taamaalillunilu kommunit akileraarutinit isertitaasa annikinnerulernissaat ilimagineqarmat, ataatsimut tapiissutit qaffannerisigut kommunit taarsiivigineqarnissaat saqqummiunneqarpoq. Inatsisartut inatsimmi allannguutissatut siunnersuutigineqartut akerlianik kommunit akileraarutinit isertitaasa qaffannerannik kinguneqassapput, taamaammat taarsiissutissatut siusinnerusukkut isumaqatigiissutigineqartut appartinneqassapput. Tamanna ataatsimut tapiissutit isumaqatiginiutiginerannut ilanngunneqassaaq.

Siunnersuut ileqqaartussaatitaasunik eqqortinneqanngitsunik akiliisitsinerit pillugit suliassat ikilinerannik aamma soraarnerussutisiassanik ileqqaartarfinnut nuussinermi suliassaqarunnaartussaaneranik kinguneqassammat Akileraartarnermut Aqutsisoqarfimmi allaffissornermi suliassat annikitsumik ikilinerannik kinguneqassaaq.

**4. Inuussutissarsiortunut aningaasaqarnikkut kingunissai**

Ilimagineqarpoq siunnersuut inuussutissarsiortunut aningaasaqarnikkut allaffissornikkulluunniit annertuunik kinguneqassanngitsoq.

Ilimagineqartariaqarpoq siunnersuut innuttaasut soraarnerussutisiassanik aaqqissuussinernut akiliutaasa annikinnerulernerannik aningaasanik niuernermik inuussutissarsiuteqartunut kinguneqassasoq.

**5. Avatangiisinut, pinngortitamut innuttaasullu peqqissusiannut kingunissai** siunnersuut avatangiisinut, pinngortitamut innuttaasulluunniit peqqissusiannut kinguneqassanngilaq.

**6. Innuttaasunut kingunissai**Siunnersuummi tjenestemandit akissarsiaasa ilaannit ileqqartussaatitaasoqanngimmat soraarnerussutisiassat pineqartut soraarninngorneranni akilerneqartartut ikilisinneqassapput. Pineqartut akissarsiaasa tamarmiusut ilaannik maannamut ileqqaartussaatitaanermut qanoq annertutigisut ilaatinneqarnersut apeqqutaammat, tamanna inunnut ataasiakkaanut assigiinngitsunik kinguneqassaaq.

Skattekortinut tapiliussakkut imaluunniit akileraarutinik allagartanik qaffaanikkut ileqqaartussaatitaanernik eqqortinneqanngitsunik akiliisitsisinnaanermik 2026-mi 2027-milu atorunnaarsitsinermi soraarnerussutisiat pineqartut soraarninngorneranni akilerneqartartut aamma appartinneqassapput. Pineqartut soraarnerussutisiassanut ileqqaakkaminnik qanoq annertutigisunik akiliinnginnerat apeqqutaammat, tamanna inunnut ataasiakkaanut assigiinngitsunik kinguneqassaaq

Siunnersuut tamassuma saniatigut innuttaasunut annertuunik kinguneqassanngilaq.

**7. Kingunissai annertuut allat**Siunnersuut annertuunik allanik kinguneqassanngilaq.

**8. Tusarniaaneq**Siunnersuut piffissami x. augustimit x. augustimut 2025 tusarniaaffigineqartunut tusarniutigineqarpoq aamma uani [www.naalakkersuisut.gl](http://www.naalakkersuisut.gl) tusarniaanermut nittartakkamut ikkunneqarluni. Tamatuma saniatigut ilanngussaq 2 innersuussutigineqarpoq.

**Siunnersuummi aalajangersakkanut ataasiakkaanut nassuiaatit**

§ 1-imut

Nr. 1-imut

Siunnersuutigineqarpoq akissarsiat ilaat tjenestemandip tjenestemanditut atorfeqarnermini isertitai pineqartup ileqqaartussaatitaaneranik naatsorsuinermi ilanngunneqassanngitsut.

Tassani akissarsiat peqartup tjenestemanditut soraarnerussutisiaanut ilaasut aamma akissarsiat immikkoortui immikkut tapiisuussutitut qaangiuttoornermi, piareersimasussaatitaanermi il.il. akilerneqartut ilaapput.

Akerlianik isertitat pineqartup tjenestemanditut atorfeqarneranut toqqaannartumik attuumassuteqanngitsut ileqqaartussaatitaanerup naatsorsornerani suli ilanngunneqartassapput. Assersuutigalugu tassaasinnaapput isertitat saniatigut sulinermeersuusinnaapput, siunnersortitut sullissinermeersuusinnaapput, tunisasiorfinnut tunisaasinnaapput assigisaallu.

Nr. 2-mut

Siunnersuutaavoq, § 3, imm. 1, uniffik kingulleq, naapertorlugu procentip qaffasissusaanik annertusaaneq aalajangersarneqassasoq, taamaasilluni procenti 2025-mi qaffassanngimmat. Tamatuma kingorna 2025-mit procentip qaffasissusia 9 procentiussaaq.

Nr. 3-mut

Siunnersuutaavoq, § 7, imm. 3-6, ukiut isertitaqarfinni 2026-mi 2027-milu atuutissanngitsut.

Taamaaliornikkut ileqqaartussaatitaanermut eqqortinneqanngitsumut skattekortiliinermi tapiliussanik akiliisitsinissamik imaluunniit akileraarutinut bilitsiliinermi qaffaanissamik periarfissaq atorunnaassaaq. Tamassuma ilaatigut kinguneraa, 2025-p naanerani skattekortiliinermut akileraarutinullu allagartaliinermut malittarisassat nutaat 1. januar 2026 atuutilersinneqartut mianerineqassasut.

Nr. 4-mut

Siunnersuut ikaarsaariarnermut aalajangersakkamik imaqarpoq.

Imm. 1-imi erseqqissarneqarpoq ukiumi isertitsiviusumi 2026-mi skattekortiliinermi imaluunniit akileraarutinut allagartami akileraarutit procentiannut tapiliussamik akiliisitsisoqarsinnaanngitsoq imaluunniit akileraarutinik allagartami qaffaasoqarsinnaanngitsoq.

Akileraarnermik ingerlatsiviup imm. 2 malillugu ileqqaartussaatitaasut eqqortinneqanngitsut kingusinnerpaamik ulloq 1. januar 2026-mi akiligassanngortut inuup soraarnerussutisiassanut aaqqissuussineranut nuussavai. Taamaaliornikkut december 2025-mi akissarsianit akileraarutit ulloq 1. januar 2026-mi akiligassanngortut sillimaffigineqassapput.

§ 2-mut

Siunnersuutigineqarpoq inatsit ulloq 1. januar atuutilersinneqassasoq

**Ilanngussaq 1**

|  |  |
| --- | --- |
| **Siunnersuut inatsisinut atuuttunut sanilliullugu** | |
| *Oqaasertaliussaq atuuttoq* | *Siunnersuut* |
|  | **§ 1**  Soraarnerussutisiaqalernissamut aaqqissuussinermut peqataasussaatitaaneq pillugu Inatsisartut inatsisaanni nr. 21, 28. november 2016-imeersumi ilaatigut Inatsisartut Inatsisaatigut nr. 18,  30 november 2020-meersukkut kingusinnerusukkullu Inatsisartut inatsisaatigut nr. 29, 25. november 2023-mi allanngortinneqartumi imatut allannguisoqarpoq: |
| **§ 2.**  *Imm. 4.* Imm. 2-mi nr. 1-4-mi aalajangersakkani akiliutit inuup tjenestemanditut soraarnerussutaanut tunngaviit ilaatinneqarput  Imm. 2-mi nr. 1-4-mi aalajangersakkani akiliutit inuup tjenestemanditut soraarnerussutaanut tunngaviit ilaatinneqarput. | § 2, imm. 4, imatut oqaasertalerneqarpoq:  ” *Imm. 4* Imm. 2, nr.1-4, aalajangersakkani tjenestemandit atorfeqarnerminni katersaat ilaapput.” |
| **§ 3.**  Inuup soraarnerussutisiaqalernissami aaqqissuussinermut akiliutai ukioq aningaasarsiorfimmi 2023-mi ileqqaarnissamut tunngavik 175.00 kr.-uppat qaffasinneruppalluunniit ileqqaarnissamut tunngaviup 7 procentianit annikinnerussanngilaq, imm. 2-li aamma 5 takukkit. Ukioq aningaasarsiorfimmi 2024-mit 2026-mut procenti ukiumut 1 procentimik qaffanneqartassaaq, taamaalilluni 2026-mi 10 procentiussalluni. | **2.** § 3, imm. 1-imi oqaaseqatigiit aappai ima allanneqassapput:  “ Ukioq isertitaqarfik 2024-mit 2025-mut procenti ukiumut 1 procentimik qaffaassaaq,  taamaasilluni 2025-mi qaffasissuseq 9 procentinngorluni.” |
| **§ 7.**  *Imm. 3.* Akileraartarnermut Aqutsisoqarfiup ulloq 1. november tikitsinnagu akiliinermut uppernarsaat tigusimanngippagu, nikingassutaasoq akileraarutinut procentiliussamut tapiliussatut imaluunniit akileraarutit qaffannerisigut akilersinneqassaaq. Taamaattoq nikingassutaasut, ukiumut aningaasarsiorfiusumut, ukioq aningaasarsiorfiusoq skattekortip atuuffissaa ukiunik 4-nik sioqqullugu, inissisimasumut, tunngassuteqartut akilersinneqarsinnaanngillat..  *Imm. 5.* Akileraarutinut allagartanik nutaanik tunniussisoqarpat, nikingaassutaasoq annerpaamik arfinileriarluni akilersuinertut akilersinneqassaaq. | **3.** § 7, imm. 7 kingorna tulliuttoq immikkoortoq nutaatut ilanngunneqassaaq:  “ Imm. 8. Imm. 3-6-imi aalajangersakkat ukiut isertitaqarfiit 2026-mut aamma 2027-mut atuutinngillat.” |
|  | **4.** § 7-ip kingorna ilanngunneqarpoq:  ” **§ 7 a.** Ukiunut isertitsiviusunut 2026-mut 2027-mullu skattekortinik imaluunniit akileraarutinut allagartamik tunniussinermi akileraarutit procentiannut tapiliussamik akiliisitsisoqarsinnaanngilaq akileraarnermut allagartat qaffanneqarsinnaanatik.  *Imm. 2.* Akileraarutinik ingerlatsiviup ileqqaartussaataanermik eqqortitsinnginnerit (nikingassutit) kingusinnerpaamik ulloq 1. januar 2026-mi akiligassanngortut inuup soraarnerussutisiassanik ileqqaarnermut aaqqissuussineranut nuussavai.  *Imm. 3.* Inuk ingerlasumik soraarnerussutisianut aaqqissuussaqartoq akileraartarnermut ingerlatsiviup ilisimanngippagu, imaluunniit soraarnerussutisianut aningaasaateqarfiup imaluunniit soraarnerussutisianik neqerooruteqartup soraarnerussutisianut aaqqissuussinermik pilersitsiviusimasup akileraartarnermut ingerlatsivimmit akiliutinik tigusisarnissaq kissaatiginngippagu, akileraartarnermut ingerlatsivik pineqartumut soraarnerussutisianut aaqqissuussinermik pilersitsisinnaavoq, takuuk § 8. |
|  | **§ 2**  Inatsisartut inatsisaat ulloq 1. januar 2026 atuutilissaaq. |

**Ilanngussaq 2**

**Tusarniaanermut allakkiaq**

Siunnersuut piffissami tamanut tusarniaassutigineqarpoq...

Siunnersuut peqatigiiffinnut suliffeqarfinnullu ukununnga nassiunneqarput...

**Suliffeqarfik X allappoq: ...**

*Naalakkersuisoqarfik akisussaasoq ima ilanngussaqarpoq: ...*